ΟΔΗΓΙΑ ΤΗΣ ΕΠΙΤΡΟΠΗΣ της 7ης Νοεμβρίου 1973 περί προσαρμογής στην τεχνική πρόοδο της οδηγίας του Συμβουλίου της 6ης Φεβρουαρίου 1970 "περί προσεγγίσεως των νομοθεσιών των Κρατών μελών που αφορούν το αποδεκτό ηχητικό επίπεδο και τη διάταξη εξατμίσεως των οχημάτων με κινητήρα"

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ

ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

την οδηγία του Συμβουλίου της 6ης Φεβρουαρίου 1970 περί προσεγγίσεως των νομοθεσιών των Κρατών μελών όσον αφορά την έγκριση των οχημάτων με κινητήρα και των ρυμουλκουμένων τους (70/156/ΕΟΚ) (1) τροποποιηθείσα από την προσηρτημένη πράξη στη συνθήκη περί προσχωρήσεως στην Ευρωπαϊκή Οικονομική Κοινότητα και στην Ευρωπαϊκή Κοινότητα Ατομικής Ενεργείας των νέων Κρατών μελών που υπεγράφη στις 22 Ιανουαρίου 1972 στις Βρυξέλλες (2), και ιδίως τα άρθρα 11, 12 και 13,

την οδηγία του Συμβουλίου της 6ης Φεβρουαρίου 1970 περί προσεγγίσεως των νομοθεσιών των Κρατών μελών όσον αφορά το αποδεκτό ηχητικό επίπεδο και τις διατάξεις εξατμίσεως των οχημάτων με κινητήρα (70/157/ΕΟΚ) (3) τροποποιουμένη από την πράξη τη συνημμένη στη συνθήκη περί προσχωρήσεως στην Ευρωπαϊκή Οικονομική Κοινότητα και στην Ευρωπαϊκή Κοινότητα Ατομικής Ενεργείας των νέων Κρατών μελών υπογεγραμμένη στις 22 Ιανουαρίου 1972 στις Βρυξέλλες, και ιδίως το άρθρο 3,

Εκτιμώντας:

ότι ένα όχημα πρέπει να έχει σχεδιασθεί και κατασκευασθεί κατά τέτοιο τρόπο ώστε το ηχητικό του επίπεδο να μην υπερβαίνει τα προδιαγραφόμενα όρια και ότι αυτή η αρχή εφαρμόζεται ιδίως για τις διατάξεις εξατμίσεως (σιγαστήρες)-

ότι χάρις στην τεχνική πρόοδο είναι σήμερα δυνατόν να δοκιμάζονται οι διατάξεις εξατμίσεως κάτω από συνθήκες ανταποκρινόμενες στην κανονική τους κατάσταση κατά την οδική κυκλοφορία και ότι πρέπει κατά συνέπεια να υιοθετηθούν μέθοδοι που επιτρέπουν να δοκιμασθούν με αυτή την προοπτική νέοι σιγαστήρες- ότι η δοκιμασία των σιγαστήρων δύναται να πραγματοποιηθεί με τη λειτουργία σε συνεχείς δοκιμές επί οδού ή σε ειδικές δοκιμές επί πάγκου- ότι επειδή όλα τα αποτελέσματα μιας συνεχούς λειτουργίας επί οδού δεν είναι πάντα δυνατόν να αναπαραχθούν, είναι αναγκαίο, σε περίπτωση αμφιβολίας, να επανεξετασθεί στον πάγκο δοκιμών-

ότι οι διατάξεις της παρούσας οδηγίας είναι σύμφωνες προς τη γνώμη της επιτροπής για την προσαρμογή στην τεχνική πρόοδο των οδηγιών που αναφέρονται στην εξάλειψη των τεχνικών εμποδίων στις συναλλαγές στον τομέα των οχημάτων με κινητήρα,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Στο παράρτημα της οδηγίας 70/157/ΕΟΚ του Συμβουλίου της 6ης Φεβρουαρίου 1970 το κείμενο του σημείου II με τον τίτλο "διάταξη εξατμίσεως (σιγαστήρας)" αντικαθίσταται από αυτό που αναφέρεται στο παράρτημα της παρούσας οδηγίας.

Άρθρο 2

1. Από την 1η Μαρτίου 1974 τα Κράτη μέλη δεν δύνανται για λόγους που αφορούν το αποδεκτό ηχητικό επίπεδο και τη διάταξη της εξατμίσεως:

- ούτε να αρνηθούν για ένα τύπο οχήματος με κινητήρα την έγκριση ΕΟΚ ή την χορήγηση του εγγράφου που προβλέπεται στο άρθρο 10 παράγραφος 1 τελευταία περίπτωση της οδηγίας 70/156/ΕΟΚ του Συμβουλίου της 6ης Φεβρουαρίου 1970 ή την έγκριση από εθνικής πλευράς,

- ούτε να απαγορεύσουν την έναρξη κυκλοφορίας των οχημάτων, εφόσον το ηχητικό επίπεδο και η διάταξη της εξατμίσεως αυτού του τύπου οχήματος ή αυτών των οχημάτων ανταποκρίνονται στις προδιαγραφές της οδηγίας του Συμβουλίου 70/157/ΕΟΚ της 6ης Φεβρουαρίου 1970 τροποποιουμένης τελικώς από την παρούσα οδηγία.

2. Από την 1η Οκτωβρίου 1974 τα Κράτη μέλη:

- δεν δύνανται πλέον να χορηγούν το προβλεπόμενο έγγραφο στο άρθρο 10 παράγραφος 1 τελευταία περίπτωση της οδηγίας 70/156/ΕΟΚ του Συμβουλίου της 6ης Φεβρουαρίου 1970 για ένα τύπο οχήματος του οποίου το ηχητικό επίπεδο και η διάταξη εξατμίσεως δεν ανταποκρίνονται στις προδιαγραφές της οδηγίας του Συμβουλίου 70 της 6ης Φεβρουαρίου 1970 τροποποιουμένης τελικώς από την παρούσα οδηγία,

- δύνανται να αρνηθούν την έγκριση από εθνικής πλευράς ενός τύπου οχήματος του οποίου το ηχητικό επίπεδο και η διάταξη της εξατμίσεως δεν ανταποκρίνονται στις προδιαγραφές της οδηγίας 70/157/ΕΟΚ του Συμβουλίου της 6ης Φεβρουαρίου 1970 τροποποιουμένης τελικώς από την παρούσα οδηγία.

3. Από την 1η Οκτωβρίου 1975 τα Κράτη μέλη δύνανται να απαγορεύσουν την έναρξη κυκλοφορίας οχημάτων των οποίων το ηχητικό επίπεδο και η διάταξη εξατμίσεως δεν ανταποκρίνονται στις προδιαγραφές της οδηγίας 70/157/ΕΟΚ του Συμβουλίου της 6ης Φεβρουαρίου 1970 τροποποιουμένης τελικώς από την παρούσα οδηγία.

4. Προ της 1ης Μαρτίου 1974 τα Κράτη μέλη υιοθετούν και δημοσιεύουν τις διατάξεις που είναι αναγκαίες για να συμμορφωθούν προς την παρούσα οδηγία. Ενημερώνουν σχετικά αμέσως την Επιτροπή.

Άρθρο 3

Η παρούσα οδηγία απευθύνεται στα Κράτη μέλη.

Έγινε στις Βρυξέλλες, στις 7 Νοεμβρίου 1973.

Για την Επιτροπή

Ο Πρόεδρος

Francois-Xavier ORTOLI

(1) ΕΕ αριθ. Ν 42 της 23. 2. 1970, σ. 1.

(2) ΕΕ αριθ. Ν 73 της 27. 3. 1972, σ. 115 και 157

(3) ΕΕ αριθ. Ν 42 της 23. 2. 1970, σ. 16

ΠΑΡΑΡΤΗΜΑ

II. ΔΙΑΤΑΞΗ ΤΗΣ ΕΞΑΤΜΙΣΕΩΣ (ΣΙΓΑΣΤΗΡΑΣ) II.1. Εφόσον το όχημα διαθέτει διατάξεις προοριζόμενες για τη μείωση του θορύβου της εξατμίσεως (σιγαστήρες), ακολουθούνται οι προδιαγραφές του παρόντος σημείου II.

Εφόσον ο σωλήνας απορροφήσεως του κινητήρα είναι εφοδιασμένος με φίλτρο αέρος απαραίτητο για να εξασφαλισθεί η τήρηση του αποδεκτού ηχητικού επιπέδου, αυτό το φίλτρο θεωρείται ότι αποτελεί τμήμα του σιγαστήρα και οι προδιαγραφές του παρόντος σημείου II εφαρμόζονται επίσης για αυτό το φίλτρο.

II.2. Το σχήμα της διατάξεως εξατμίσεως πρέπει να είναι συνημμένο σε παράρτημα στο δελτίο εγκρίσεως του οχήματος.

II.3. Στο σιγαστήρα πρέπει να αναφέρονται το σήμα και ο τύπος κατά τρόπο ευανάγνωστο και ανεξίτηλο.

II.4. Τα ινώδη απορροφητικά υλικά δεν δύνανται να χρησιμοποιούνται στην κατασκευή των σιγαστήρων παρά μόνο εφόσον είναι εξασφαλισμένο, με κατάλληλα μέτρα κατά τη σχεδίαση ή κατά την παραγωγή, ότι η αποτελεσματικότης για να τηρηθούν τα απαιτούμενα όρια στο σημείο I επιτυγχάνεται κατά την οδική κυκλοφορία. Μία τέτοια διάταξη σιγαστήρα θεωρείται αποτελεσματική κατά την οδική κυκλοφορία εφόσον:

II.4.1. ο σιγαστήρας πρωτοτύπου οχήματος δοκιμασμένου κατά τις προδιαγραφές των σημείων 1.3 και 1.4 είναι κατάλληλος για οδική κυκλοφορία προ των μετρήσεων του ηχητικού επιπέδου. Αυτό δύναται να επιτευχθεί:

II.4.1.1. με μία συνεχή λειτουργία επί 10 000 χμ επί οδού-

II.4.1.1.1. αυτή η λειτουργία οφείλει να γίνει κατά το ήμισυ περίπου της διαδρομής σε αστική κυκλοφορία και κατά το έτερο ήμισυ της διαδρομής σε μακρά απόσταση και με υψηλή ταχύτητα. Η συνεχής λειτουργία επί της οδού δύναται να αντικατασταθεί από ένα κατάλληλο πρόγραμμα επί διαδρόμου δοκιμών.

II.4.1.1.2 Πρέπει να γίνεται προσπάθεια να εναλλάσσονται πολλάκις οι δύο καταστάσεις ταχύτητος.

II.4.1.1.3. Το σύνολο του προγράμματος δοκιμής οφείλει να περιλαμβάνει τουλάχιστον 10 διακοπές χρόνου τουλάχιστον 3 ωρών, ώστε να αναπαράγονται τα αποτελέσματα της ψύξεως και των ενδεχομένων συμπυκνώσεων-

II.4.1.2. ή με δοκιμές επί πάγκου δοκιμής με τις ακόλουθες συνθήκες:

I.4.1.2.1. ο σιγαστήρας συναρμολογείται με τη χρησιμοποίηση εξαρτημάτων σειράς και με την τήρηση των προδιαγραφών του κατασκευαστή του οχήματος επί του συνδεδεμένου με δυναμομετρική πέδη κινητήρα.

II.4.1.2.2. Οι δοκιμές πραγματοποιούνται σε 6 περιόδους διαρκείας 6 ωρών με διακοπή τουλάχιστον 12 ωρών μεταξύ κάθε στοιχειώδους περιόδου για να αναπαράγονται τα αποτελέσματα της ψύξεως και των ενδεχομένων συμπυκνώσεων.

II.4.1.2.3. Κατά τη διάρκεια κάθε περιόδου 6 ωρών ο κινητήρας τοποθετείται διαδοχικά στις ακόλουθες συνθήκες:

1. χρονικό διάστημα 5 λεπτών στο ρελαντί-

2. χρονικό διάστημα 1 ώρας με το 1/4 του φορτίου σε κατάσταση 3/4 της μεγίστης ισχύος-

3. χρονικό διάστημα 1 ώρας με το ήμισυ του φορτίου σε κατάσταση 3/4 της μεγίστης ισχύος-

4. χρονικό διάστημα 10 λεπτών με πλήρες φορτίο σε κατάσταση 3/4 της μεγίστης ισχύος-

5. χρονικό διάστημα 15 λεπτών με το ήμισυ του φορτίου σε κατάσταση μεγίστης ισχύος-

6. χρονικό διάστημα 30 λεπτών με το 1/4 του φορτίου σε κατάσταση μεγίστης ισχύος.

Ως "κατάσταση μεγίστης ισχύος" νοείται η κατάσταση μεγίστης ισχύος η υποδεικνυομένη από τον κατασκευαστή.

Συνολική διάρκεια των 6 χρονικών διαστημάτων: 3 ώρες. Κάθε περίοδος περιλαμβάνει 2 ομάδες των 6 ανωτέρω χρονικών διαστημάτων.

II.4.1.2.4. Κατά τη διάρκεια της δοκιμής, δεν πραγματοποιείται καμία ψύξη του σιγαστήρα δι' εμφυσήσεως αέρος που υποκαθιστά τη ροή αέρος γύρω από το όχημα. Εντούτοις μετά από αίτηση του κατασκευαστή επιτρέπεται μία ψύξη ώστε η θερμοκρασία να μην υπερβαίνει αυτή που σημειώνεται στην είσοδο του σιγαστήρα, όταν το όχημα κυκλοφορεί με τη μεγίστη του ταχύτητα-

II.4.1.3. ή με την εκκένωση των ινωδών υλικών του σιγαστήρα.

ΙΙ.4.1.4. Μετά την προεργασία επί του σιγαστήρα όπως αυτή προβλέπεται στο σημείο II.4.1, η μέτρηση του θορύβου πραγματοποιείται συμφώνως προς τις προδιαγραφές του ανωτέρω σημείου.

Το πεδίο του μετρηθέντος θορύβου δεν πρέπει να υπερβαίνει αυτό το οποίο προδιαγράφεται στο σημείο I.1 για την κατηγορία εκείνη στην οποία ανήκει το όχημα.

II.5. Στην περίπτωση όπου πρέπει να εφαρμόζεται το άρθρο 8 παράγραφος 3 της οδηγίας του Συμβουλίου περί της "εγκρίσεως" ισχύει η μέθοδος δοκιμής του ανωτέρω σημείου II.4.1.2.

II.6. Κατάλληλες διατάξεις πρέπει να εξασφαλίζουν τη συγκράτηση των απορροφητικών ινωδών στη θέση τους καθ' όλη τη διάρκεια της χρησιμοποιήσεως του σιγαστήρα.